कोक स्टूडियो (भारत)
कोक स्टूडियो इंडिया, जिसे आधिकारिक तौर पर कोक स्टूडियो @ एमटीवी शीर्षक से जाना जाता है, एक भारतीय टेलीविजन कार्यक्रम है, जिसमें विभिन्न कलाकारों द्वारा स्टूडियो-आधारित लाइव संगीत का प्रदर्शन किया जाता है। कोक स्टूडियो हिंदुस्तानी, कर्नाटक और भारतीय लोकसंगीत से लेकर समकालीन हिप हॉप, रॉक और पॉप संगीत तक असंख्य संगीत शैलियों को जोड़ता है। यह भारत के सबसे लोकप्रिय संगीत कार्यक्रमों में से एक है। यह पाकिस्तानी शो कोक स्टूडियो का भारतीय रूपांतरण है। सीजन १ का प्रीमियर १७ जून २०११ को एमटीवी इंडिया पर शाम ७ बजे हुआ। सीजन २ का प्रीमियर ७ जुलाई २०१२ को एमटीवी इंडिया पर शाम ७ बजे और दूरदर्शन (डीडी नेशनल) पर रात ८:३० बजे हुआ। सीजन ३ का प्रीमियर १७ अगस्त २०१३ को एमटीवी इंडिया और बिग एफएम पर एक साथ रात ८ बजे और दूरदर्शन पर रात ९ बजे हुआ। २४ अगस्त२०१३ को शाम ४ बजे ऑल इंडिया रेडियो पर भी इस सीज़न का प्रीमियर हुआ। सीज़न ४ का प्रीमियर १ मार्च २०१५ को रात ८ बजे हुआ।